અમી આમ અચાનક જતી રહેશે તેની તપનને કલ્પના ન હતી. જો કે લાંબા વખતથી તે પરવશ હતી તે ખરૂં પણ કોઈ જીવલેણ બિમારી ન હતી. ભારે શરીર અને નબળાં હાડકાં તેથી અવારનવાર ફસડાઈ પડે એ સિવાય બીજી કોઈ ખાસ ફરિયાદ નહીં. આ કારણે ન તો તેનાથી ઘરના કામો પૂરા થતા કે ન તો બહુ બહાર જવાય. રસોયણ અને કામવાળી ઘરના કામ સંભાળે આથી વાંચન અને ટી.વી. સિવાય કોઈ ખાસ પ્રવૃતિ નહીં પણ પરિચિતોનું વર્તૂળ મોટું હોવાથી લગભગ રોજ સાંજે કોઈને કોઈ ખબર પૂછવા બહાને આવ્યુ હોય ઉપરાંત તપન ક્યારેક તેને નજીકના સગાઓ કે મિત્રોના ઘરે લઈ જાય. આમ કાયમની શારિરીક તકલીફ છતાં અમી આનંદમાં રહેતી. અંતરના આ આનંદનો સઘળો યશ તે તપનને આપતી. પણ તપન?